b'\n_START_ARTICLE_\nSekarotuinen koira\n_START_PARAGRAPH_\nSekarotuinen koira on kahden tai useamman koirarodun sekoitus. Sekarotuisiin lasketaan usein my\xc3\xb6s risteytykset, joissa vanhemmat ovat erirotuisia rotukoiria. Virallisesti sekarotuiseksi m\xc3\xa4\xc3\xa4ritell\xc3\xa4\xc3\xa4n my\xc3\xb6s puhdasrotuinen koira, jos sit\xc3\xa4 ei ole rekister\xc3\xb6ity roturekisteriin sek\xc3\xa4 ne rodut, joita ei ole virallisesti tunnustettu kyseisen maan kennelliitossa. Sekarotuisesta koirasta k\xc3\xa4ytet\xc3\xa4\xc3\xa4n my\xc3\xb6s nimityksi\xc3\xa4 bastardi, monirotuinen, x-rotuinen, montteri sek\xc3\xa4 seropi._NEWLINE_Sekarotuiset koirat voivat olla joko vahinkopentuja tai tarkoituksella teetettyj\xc3\xa4. My\xc3\xb6s sukutaustaltaan tuntemattomat l\xc3\xb6yt\xc3\xb6- tai rescuekoirat luetaan sekarotuisiksi, vaikka ne muistuttaisivatkin jotain tunnettua rotua._NEWLINE_Sekarotuiset koirat eiv\xc3\xa4t voi osallistua virallisiin n\xc3\xa4yttelyihin, mutta niille j\xc3\xa4rjestet\xc3\xa4\xc3\xa4n ep\xc3\xa4virallisia match show-tapahtumia, joihin rekisteripapereita ei tarvita. Koiran rokotusten tulee kuitenkin olla kunnossa ja koira tulee rokottaa Suomen Kennelliiton s\xc3\xa4\xc3\xa4nn\xc3\xb6sten mukaisesti. Rokotusten ajantasaisuus todistetaan rokotustodistuksella. Sekarotuisilla koirilla ei ole osallistumisoikeutta agilityn arvokisoihin, mutta ne saavat osallistua kaikille roduille avoimiin sekarotuisten MM-kilpailuihin._NEWLINE_Useimmat nykyiset koirarodut on luotu risteytt\xc3\xa4m\xc3\xa4ll\xc3\xa4 eri rotuja kesken\xc3\xa4\xc3\xa4n tavoitteena tietyt halutut ominaisuudet. Esimerkiksi saksanpaimenkoira saatiin aikaan risteytt\xc3\xa4m\xc3\xa4ll\xc3\xa4 lukuisia eri saksalaisia paimen- ja palveluskoiria.\n_START_SECTION_\nSekarotuisten jalostus k\xc3\xa4ytt\xc3\xb6ominaisuuksien vuoksi\n_START_PARAGRAPH_\nK\xc3\xa4ytt\xc3\xb6koiraharrastajat, erityisesti mets\xc3\xa4st\xc3\xa4j\xc3\xa4t, tekev\xc3\xa4t toisinaan roturisteytyksi\xc3\xa4 parantaakseen haluttuja ominaisuuksia. T\xc3\xa4llaisiin risteytyksiin lukeutuvat muun muassa Suomessakin opaskoirana suosittu labradorinnoutaja-kultainennoutaja-yhdistelm\xc3\xa4, molossityyppiset bullboxer (bokseri x staffordshirenbullterrieri) ja amerikanbandoggi (amerikanpitbullterrieri x napolinmastiffi, amerikanpitbullterrieri x mastiffi tai amerikanbulldoggi x mastiffi) sek\xc3\xa4 Britteinsaarilla mets\xc3\xa4stykseen k\xc3\xa4ytetyt lurcher (vinttikoira x paimenkoira) ja longdog (kahden eri vinttikoiran risteytys). Rekikoiraristeytyksiin lukeutuvat Yhdysvalloissa nopeutensa vuoksi jalostettu alaskanhusky ja t\xc3\xa4m\xc3\xa4n alamuunnos aurorahusky sek\xc3\xa4 Norjassa skandinaviankoira (alaskanhusky x pointteri) ja greyster (seisoja x vinttikoira). Italiassa kahden eri rodun v\xc3\xa4lisi\xc3\xa4, k\xc3\xa4ytt\xc3\xb6ominaisuuksien vuoksi tehtyj\xc3\xa4 risteytyksi\xc3\xa4 kutsutaan nimell\xc3\xa4 mezzo. Niihin lukeutuvat mezzoangue (italianajokoira x cane corso), mezzocorso (cane corso x maremmano-abruzzese) ja mezzolevriero (englanninvinttikoira x cane corso).\n_START_SECTION_\nRekister\xc3\xb6im\xc3\xa4tt\xc3\xb6m\xc3\xa4t puhdasrotuiset koirat\n_START_PARAGRAPH_\nSuomen Kennelliitto pit\xc3\xa4\xc3\xa4 X-rotuisina eli sekarotuisina my\xc3\xb6s kaikkia rekister\xc3\xb6ityjen puhdasrotuisten koirien j\xc3\xa4lkel\xc3\xa4isi\xc3\xa4, joita ei ole rekister\xc3\xb6ity Suomen Kennelliiton FIN-koirarekisteriin. N\xc3\xa4ill\xc3\xa4 x-rotuisilla koirilla on samat oikeudet kuin muillakin seka- ja monirotuisilla koirilla: ne eiv\xc3\xa4t voi osallistua virallisiin n\xc3\xa4yttelyihin tai muihin koirakokeisiin kuin tottelevaisuus-, agility-, BH- ja pelastuskoirakokeisiin. N\xc3\xa4ihinkin kokeisiin osallistuakseen koira tarvitsee kuitenkin FIX-el\xc3\xa4innumeron, omistajantodistuksen sek\xc3\xa4 rokotustodistuksen.\n_START_SECTION_\nLuonne ja terveys\n_START_PARAGRAPH_\nSekarotuisen koiran viettipohja riippuu sen suvussa esiintyvien koirien roduista ja koiratyypeist\xc3\xa4. Monilla puhdasjalostetuilla roduilla ulkon\xc3\xa4k\xc3\xb6keskeinen jalostus on johtanut kannan sis\xc3\xa4siittoisuuteen ja periytyvien vikojen yleisyyteen. Toisaalta on my\xc3\xb6s rotuja, joissa kannan laajuus, k\xc3\xa4ytt\xc3\xb6ominaisuuksien vaaliminen, rodun liioittelematon rakenne ja vastuullinen jalostus ovat mahdollistaneet kannan s\xc3\xa4ilymisen niin sanotusti perusterveen\xc3\xa4. Rotukoirien kasvatuksessa terveys- ja geenitestit ovat yh\xc3\xa4 t\xc3\xa4rke\xc3\xa4mm\xc3\xa4ss\xc3\xa4 osassa ja kasvattajat ovat her\xc3\xa4nneet perinn\xc3\xb6llisen monimuotoisuuden s\xc3\xa4ilytt\xc3\xa4miseen. Suljettu rotukanta johtaa kuitenkin v\xc3\xa4ist\xc3\xa4m\xc3\xa4tt\xc3\xa4 jonkinasteiseen sis\xc3\xa4siitokseen, geenipohjan kapenemiseen ja sit\xc3\xa4 kautta virheellisten geenien rikastumista rodun geenipooliin._NEWLINE_Rotustatuksesta riippumatta koiran perinn\xc3\xb6llinen terveys riippuu ainoastaan geeneist\xc3\xa4, jotka se vanhemmiltaan perii. Suvultaan ja terveydelt\xc3\xa4\xc3\xa4n tunnetuista vanhemmista saatava sekarotuinen pentue voi olla perim\xc3\xa4lt\xc3\xa4\xc3\xa4n tyypillist\xc3\xa4 rotukoiraa monipuolisempi (suurempi diversiteetti) ja n\xc3\xa4in ollen todenn\xc3\xa4k\xc3\xb6isesti v\xc3\xa4hemm\xc3\xa4n altis rotukoirille tyypillisille vioille. Toisaalta mik\xc3\xa4li vanhemmat kantavat samoja sairauksia aiheuttavia geenimuunnoksia, voivat niiden j\xc3\xa4lkel\xc3\xa4iset olla sairaita riippumatta siit\xc3\xa4, mit\xc3\xa4 rotua tai taustaa vanhemmat ovat. Jos vanhempien sukua ei tunneta eik\xc3\xa4 niille ole tehty laajamittaisia terveys- ja DNA-tutkimuksia, voivat j\xc3\xa4lkel\xc3\xa4iset teoriassa peri\xc3\xa4 mit\xc3\xa4 tahansa vikoja. Sekarotuisetkin koirat voivat olla sis\xc3\xa4siittoisia, erityisesti vahinkopentueista syntyneet, tai katukoiralaumoista tai pentutehtaista per\xc3\xa4isin olevat yksil\xc3\xb6t. Sekarotuisten koirien terveys vaihteleekin taajaan._NEWLINE_Geenitutkimusryhm\xc3\xa4 vahvistaa, ett\xc3\xa4 kahden kesken\xc3\xa4\xc3\xa4n erirotuisen koiran risteytys on todenn\xc3\xa4k\xc3\xb6isesti puhdasrotuista terveempi, koska rotukoira on aina sis\xc3\xa4siittoinen, sukulaiskeskeisen jalostuksen tulos.  Kun rodulle m\xc3\xa4\xc3\xa4ritell\xc3\xa4\xc3\xa4n tietty ilmiasu, sille samalla rajautuu tavallista kapeampi geenivaranto, mik\xc3\xa4 voi vaarantaa rotujen elinvoimaisuutta, laskea lis\xc3\xa4\xc3\xa4ntymiskyky\xc3\xa4 ja rikastaa tautigeenej\xc3\xa4 kantaan. Muiden muassa yhdysvaltalainen biologian professori Raymond Coppinger on todennut, ett\xc3\xa4 liian kapea geenivaranto ja sis\xc3\xa4siittoisuus tekev\xc3\xa4t roduista ennen pitk\xc3\xa4\xc3\xa4 sairaita. Coppinger on my\xc3\xb6s esitt\xc3\xa4nyt, ett\xc3\xa4 nykyisist\xc3\xa4 koiraroduista olisi luovuttava ihmisen m\xc3\xa4\xc3\xa4rittelemien rotuvaatimusten ajaessa niit\xc3\xa4 umpikujaan.'